موحا أو حمًو أو عقًا أو حمد و اللي معروف بموحا أوحمُو الزياني (تزاد ف 1857 فآيت حركات - مات ف 1921 ف تاوجكالت) كان قايد (أمغار) ومقاوم مغريبي ضد ليستيعمار لفرانساوي فزايان. تزاد موحا أوحمو الزياني ف 1857 فوسط عائلة أمحزون, اللي تابعة لقبيلة آيت حركات فالنواحي د خنيفرة، و اللي هي طرف من لقبايل د زايان فلأطلس لمتوسط. ف 1886، من مورا ما مات خوه سعيد, عيًنو السلطان الحسن اللًول قايد (أمغار) ديال زايان وعطاه 300 عسكري وثلاثة د لمدافع. السلطان عاون موحا حيث كان الحسن اللًول محالف مع لقبيلة ديالو وتيعطيهم السًلاح باش يحاربو لقبايل اللي ماباغينش السلطان فبلاد السيبة. ف 1908، غادي يبدا موحا يحارب لفرانساويين اللي كانو احتلًو ديك لوقت الشاوية و الدار لبيضا. ف 1913، غادي يبداو يدخلو لفرانساويين للأطلس و غادي يحاربهم موحا وجيشو ف لقصيبة. فنونبر 1914, غادي يغلبو لقبايل د زايان فرانسا ف لمعركة د لهري، اللي تقتل فيها جينيرال فرانساوي و 33 من الضباط ديالو. من بعد هاد لمعركة غادي تزيد فرانسا فلعسكر ديالها وغادي تحتل خنيفرة. موحا و لجيش ديالو كمًلو لمقاومة ديالهم فالجبل.